O‘zbekiston Fanlar akademiyasi Yadro fizikasi instituti olimi Zokirjon Kanokov vafot etdi

Fizika-matematika fanlari doktori, yadro fizikasi sohasida mutaxassis olim, O‘zbekiston Fanlar akademiyasi Yadro fizikasi instituti Nazariy yadro fizikasi laboratoriyasi mudiri Zokirjon Kanokov 2020-yil 7-avgust kuni 64 yoshida hayotdan ko‘z yumdi. Bu haqda Yadro fizikasi instituti xabar berdi.

Qayd etilishicha, Zokirjon Kanokov 1956-yil 25-yanvarida Toshkent viloyatining Bo‘stonliq tumanida tavallud topgan. 1973-yil Toshkent davlat universitetining Fizika fakultetiga o‘qishga kirgan.
Ilmiy faoliyatini 1978-yildan O‘zbekiston Fanlar akademiyasi Fizika-texnika institutida boshlagan. 1983—2012-yillar davomida O‘zbekiston Milliy universiteti Fizika fakultetida ilmiy xodim va pedagog, 1986—1987-yillarda Moskva davlat universitetida stajor o‘qituvchi, 2012—2017-yillarda Milliy universiteti Fizika fakulteti “Nazariy va yadro fizikasi” kafedrasi mudiri, 2018-yildan hozirgacha O‘zFA Yadro fizikasi instituti Nazariy yadro fizikasi laboratoriyasining mudiri lavozimida samarali faoliyat ko‘rsatib kelayotgan edi.
Zokirjon Kanokov ilmiy faoliyati davomida Ochiq kvant sistemalar va nanosistemalarining harakat dinamikasini, og‘ir ionlar to‘qnashuvida vazmin yadrolarning qo‘shilishi va bo‘linishi jarayonlarini o‘rganishga katta e’tibor bergan. Bu tadqiqotlar Rossiyaning Dubna shahrida joylashgan Birlashgan yadro tadqiqotlari instituti olimlari e’tiborini tortdi va uzoq yillar davomida hamkorlikda qilingan izlanishlarning asosi bo‘lgan.
Ta’kidlanishicha, hamkorlikda qurilgan yangi nazariy usullar dunyo miqyosida tan olingan. Zokirjon Kanokov 80 dan ortiq ilmiy nashrlar, 60 dan ortiq maqolalar chop etgan. O‘zining ilmiy-pedogogik faoliyati davomida ko‘plab o‘quv qo‘llanmalar muallifidir va Toshkent davlat universiteti Fizika fakultetida talabalarga yadro fizikasi va elementar zarralar fizikasi, yadro modellari fanlaridan chuqur saboq bergan.
Zokirjon Kanokov juda ko‘plab yosh izlanuvchilarning katta ilmiy markazlarda faoliyat yuritishiga va mamlakat yoshlarining ilmiy salohiyatining oshishiga katta hissa qo‘shgani ta’kidlangan.
Xabarda 64 yoshli Zokirjon Kanokovning o‘limi sababiga oydinlik kiritilmagan.
Avvalroq Monopoliyaga qarshi kurashish qo‘mitasining 40 yoshli boshqarma boshlig‘i, Madaniyat vazirligining 32 yoshli xodimi, Muzrabot tumani hokimligining 35 yoshli bo‘lim boshlig‘i o‘rinbosari vafot etgani haqida xabar berilgan edi. Shuningdek, Madaniyat vazirligining xodimi va Muzrabot tumani hokimligining bo‘lim boshlig‘i o‘rinbosari koronavirusga chalingani tasdiqlangan.
O‘zbekistonda 9-avgust soat 23:30 holatiga ko‘ra, koronavirus infeksiyasi qayd etilganlar soni 30 609 nafarga yetgan. Ayni paytda O‘zbekistonda 22 042 nafar koronavirus infeksiyasiga chalingan fuqaro (72 foiz) sog‘aygan. Sog‘liqni saqlash vazirligi taqdim etib kelayotgan statistika bo‘yicha mamlakatda epidemiya boshlanganidan buyon 194 kishi vafot etgan.